b'\n_START_ARTICLE_\nIoan Suciu (politician)\n_START_SECTION_\nBiografie\n_START_PARAGRAPH_\nA urmat liceul \xc3\xaen Arad, unde a fost coleg de \xc8\x99coal\xc4\x83 cu Vasile Goldi\xc8\x99, cu care a r\xc4\x83mas prieten pe via\xc8\x9b\xc4\x83._NEWLINE_Dup\xc4\x83 terminarea liceului, Ioan Suciu s-a angajat ca secretar la biroul avocatului Mircea St\xc4\x83nescu. A \xc3\xaentrerupt activitatea pentru a-\xc8\x99i satisface stagiul militar, \xc8\x99i a revenit la aceast\xc4\x83 activitate p\xc3\xa2n\xc4\x83 c\xc3\xa2nd a plecat s\xc4\x83 urmeze studii juridice la Facultatea de Drept din Budapesta. A finalizat studiile juridice \xc3\xaen data de 24 decembrie 1887, iar \xc3\xaen martie 1888 a ob\xc8\x9binut titlul de doctor \xc3\xaen drept._NEWLINE_\xc3\x8en anul 1889, Ioan Suciu a sus\xc8\x9binut examenul de avocat, dup\xc4\x83 care \xc8\x99i-a deschis \xc3\xaen 1889 un birou avoca\xc8\x9bial la Arad, continu\xc3\xa2nd s\xc4\x83 func\xc8\x9bioneze ca avocat \xc3\xaen cadrul Baroului Arad p\xc3\xa2n\xc4\x83 \xc3\xaen 1912. _NEWLINE_\xc3\x8en calitate de avocat, Dr Ioan Suciu a ap\xc4\x83rat grupul de tineri c\xc4\x83rora li s-a intentat proces pentru c\xc4\x83, la 9 mai 1896, au organizat o manifestare \xc3\xaen Curtici, ocazie cu care au f\xc4\x83cut parad\xc4\x83 pe str\xc4\x83zile comunei \xc8\x99i au strigat "Tr\xc4\x83iasc\xc4\x83 Na\xc8\x9biunea Rom\xc3\xa2n\xc4\x83"._NEWLINE_A fost decanul Baroului Cluj din 1922 p\xc3\xa2n\xc4\x83 \xc3\xaen 1930, iar din 1930 p\xc3\xa2n\xc4\x83 \xc3\xaen 1939 a fost notar public la Chi\xc8\x99ineu Cri\xc8\x99._NEWLINE_A \xc3\xaencetat din via\xc8\x9b\xc4\x83 \xc3\xaen anul 1939 la Chi\xc8\x99ineu-Cri\xc8\x99 \xc8\x99i a fost \xc3\xaenmorm\xc3\xa2ntat la Arad, \xc3\xaen cimitirul \xe2\x80\x9eEternitatea\xe2\x80\x9d.\n_START_SECTION_\nActivitatea politic\xc4\x83\n_START_PARAGRAPH_\n\xc3\x8en anul 1904, an preelectoral pentru deputa\xc8\x9bii dietei de la Budapesta, s-au organizat mai multe adun\xc4\x83ri electorale, pentru prezentarea \xc8\x99i cunoa\xc8\x99terea unor candida\xc8\x9bi precum dr. Ioan Suciu, Dr. \xc8\x98tefan Cicio Pop \xc8\x99i George Popa. La aceste adun\xc4\x83ri s-a cerut impetuos dreptul copiilor la \xc3\xaenv\xc4\x83\xc8\x9b\xc4\x83tur\xc4\x83 \xc3\xaen limba rom\xc3\xa2n\xc4\x83. \xc3\x8en ciclul parlamentar 1905-1906, din partea localit\xc4\x83\xc8\x9bii Curtici au fost reprezentan\xc8\x9bi Dr. Ioan Suciu \xc8\x99i Dr. \xc8\x98tefan Cicio Pop._NEWLINE_\xc3\x8en perioada 1906-1910 a fost deputat de Ineu al Partidului Na\xc8\x9bional Rom\xc3\xa2n (PNR) \xc3\xaen Dieta de la Budapesta._NEWLINE_\xc3\x8en 1910 a sprijinit \xc3\xaenfiin\xc8\x9barea ziarului Rom\xc3\xa2nul din Arad, al c\xc4\x83rui prim num\xc4\x83r a ap\xc4\x83rut \xc3\xaen 1911._NEWLINE_\xc3\x8en 1916 a fost internat \xc3\xaen lag\xc4\x83rul politic de la Sopron, din vestul Ungariei._NEWLINE_\xc3\x8en 1918, \xc3\xaen calitate de membru al Consiliului Na\xc8\x9bional Rom\xc3\xa2n Central (CNRC) a f\xc4\x83cut parte, \xc3\xaempreun\xc4\x83 cu Vasile Goldi\xc8\x99 \xc8\x99i \xc8\x98tefan Cicio Pop, din delega\xc8\x9bia CNRC care a fost prezent\xc4\x83 la Arad pentru tratativele cu delega\xc8\x9bia Consiliului Na\xc8\x9bional Maghiar,condus\xc4\x83 de ministrul Oszk\xc3\xa1r J\xc3\xa1szi. \xc3\x8en acela\xc8\x99i an a organizat G\xc4\x83rzile \xc8\x99i Consiliile Na\xc8\x9bionale Rom\xc3\xa2ne, a preg\xc4\x83tit Marea Adunare Na\xc8\x9bional\xc4\x83 de la Alba Iulia, devenind apoi membru al Marelui Sfat Na\xc8\x9bional \xc8\x99i al Consiliului Dirigent._NEWLINE_Dup\xc4\x83 unirea Transilvaniei cu Rom\xc3\xa2nia a fost ales, \xc3\xaen 1919, pre\xc8\x99edinte al baroului avoca\xc8\x9bilor din Cluj, iar \xc3\xaen 1930 a devenit notar public \xc3\xaen Ineu._NEWLINE_Tot \xc3\xaen 1919, organizeaz\xc4\x83 unit\xc4\x83\xc8\x9bi de voluntari \xc3\xaen Mun\xc8\x9bii Apuseni, \xc3\xaen zona Brad \xc8\x99i H\xc4\x83lmagiu. Iar \xc3\xaen decembrie acela\xc8\x99i an, este ales la Cluj pre\xc8\x99edinte al Consiliului Suprem pentru aplicarea legii agrare in Transilvania._NEWLINE_\xc3\x8entre 1926-1927 a fost senator.'